|  |  |
| --- | --- |
| **Elem tartalma: Okkultizmus**Kulcsszavak: mágia, babonaság, szellemidézés, agykontroll, démonikus technikák | Kategória: előadás |
| Szerző(k): Dr. Farkas LászlóJelöld be a szerkesztő(k) opciót! (lenyíló lista)  | Esemény: Találkozó |
| Kapcsolódó téma:  | Kapcsolódó előadás: |
| Régió: Összrégió | Település:  | Időpont: 2012.09. |

Kapcsolódó anyagok:

Kapcsolódó tételmondatok:

2012\_09\_okkultizmus\_tetelmondatok\_egyeb\_ossz\_talalkozo

Videó anyag, amely segíti a téma elmélyítését:

32 perces magyar nyelvű videón tekinthető meg a [NetForGod internetes oldalon](http://www.netforgod.tv/VOD/index.html). (A film címe: Du gourou à Jésus, Père Joseph-Marie Verlinde; a nyelv választható) Ménesi Krisztina/Magyar Kurír ©**Forrás:**<http://www.magyarkurir.hu/hirek/az-indiai-gurutol-az-okkult-termeszetgyogyaszaton-krisztus-papsagaig-videoval>

Törzsanyag:

**OKKULTIZMUS**

Írta: Az Úr 2012. évében Farkas László atya (a dőlt betűvel jelzett részek kivételével, melyek szemelvények és idézetek a jelölt forrásokból)

*Racionalizálódó korunk különös ellentmondása, hogy a tapasztalati tudományra épülő világszemléletünk ellenére egyre többen fordulnak az asztrológia, a spiritualizmus, az okkult jelenségek, ezoterikus praktikák – New Age, gnoszticizmus, szinkretista keleti vallások, homeopátia, inga, varázsvessző – felé. Sokszor a hívő keresztényeket is megtévesztik ezek a vallási köntösbe bújtatott szellemi áramlatok. (Vö. Kovács Gábor: Mágia és hit)*

Az ezoterika (görögül befelé irányulást jelent) a titkos tanokra használt kifejezés, amelyek csak egy csoport beavatottjai számára ismeretesek, rejtélyes, okkult, rejtett, szemben az ún. exoterikus (mindenki számára hozzáférhető) tanokkal. A Katolikus Lexikon szerint ez a lélek belseje felé tett utazás valójában „*önmegváltás: misztikus vagy gyógyító élményeket ígérő gyakorlat vagy elmélet*.” Az ezotéria egyre szélesebb körű elterjedéséről beszélhetünk körülbelül az 1960-as évektől kibontakozó New Age (Új Korszak) mozgalom keretében. Ennek lényege, hogy a kétezer éve tartó, Jézus megjelenésével kezdődött Halak-világkorszakot felváltja és feleslegessé teszi az új, a Vízöntő érája. Az okkultizmus (a 'titkos, rejtett' jelentésű latin occultus szóból) a paranormális erőkkel (energiák) és a szellemvilággal (démonok, halott-idézés) való kapcsolattartás istentelen technikáinak összefoglaló elnevezése. Mielőtt Isten és az Ördög szembenállásáról beszélnék, tisztázni szeretném, hogy nem dualista a szemléletünk, mintha a világnak lenne két egyenrangú: egy abszolút jó és egy abszolút gonosz pólusa: Isten és az Ördög. A démonok fejedelme, az Ördög nem egyenrangú partner a Teremtővel, hanem bukott, kárhozott szellemi teremtmény (angyal). Teremtője fölé akart kerekedni, csakhogy a teremtmény Teremtője nélkül szertefoszlik, kárhozottá, önmaga torzójává válik. A Sátán nem egy létrendbe tartozik Istennel, aki maga a lét, az abszolútum. A Sátán a Teremtővel szemben puszta teremtmény, akitől Isten nem vonja meg a létet, s akit Isten nem gonosznak teremtett, de olyan mélyen gonosszá vált, hogy már nem tud megtérni, ezért örökké kárhozott. A Sátánnak tehát nincs hatalma arra, hogy életet, valódi gyógyulást, boldogságot hozzon, mert Jézus szavai szerint azért jött, hogy lopjon, öljön és pusztítson. (Vö. Jn 10,10) Ő a hazugság Atyja, aki kezdettől fogva gyilkos, s kárhozatunkat akarja. Nem tudja azonban Isten üdvözítő szeretettervét meghiúsítani, ha bűnt nem követünk el, legfeljebb testünknek árthat (pl. a világba általa és az eredeti bűn által elhozott bajok, betegségek és a rossz emberek által), lelkünk fölött azonban keresztségünk óta, akaratunktól függetlenül nincs hatalma, csak annyiban, amennyiben beleegyezünk egy bűnbe, s kilépünk az Istenbe vetett bizalomból. Ezért mondja Jézus: *„Ne féljetek azoktól, akik megölik a testet, a léleknek azonban nem tudnak ártani, inkább attól féljetek, aki a lelket is, a testet is a kárhozatra vetheti.” (Mt 10,28)* Nincs hatalma a halhatatlan lélek felett (legfeljebb kísérteni tudja), a személyiség magvába nincs belépése, az egyedül a Szent Isten felségterülete. Kivéve persze, ha valaki önmaga felett hatalmat ad neki (pl. megszállottság). Nem képes lerombolni Isten tervét, az általa gördített akadályokat Isten felhasználja még nagyobb dicsőségére szeretettervéhez, hogy Fiának képmását öltsék magukra azok, akiket eleve erre rendelt. A mindenségnek ugyanis fiúi (krisztusi) szerkezete van. Akkor működik jól a világ, s akkor boldog benne az ember, ha az Isten Fiának, a Mindenség Királyának törvényeit követi. Mivel a mindenségnek fiúi (krisztusi) szerkezete van, ezért az Ördög a Fiúval való radikális szembenállása miatt nem tud semmi építőt hozzátenni a világ működéséhez, csak azért jött, hogy lopjon, öljön, pusztítson. Az Ördög hatalma nem korlátlan, mint az Istené, akinél semmi sem lehetetlen. Isten parancsol a Gonosznak, és határt szab neki. *Jn 12,31-32: "Ítélet van most e világon, most vetik ki e világ fejedelmét. Én pedig, ha fölmagasztalnak a földről, mindent magamhoz vonzok."* A Sátán hazugsága, hogy a világosság angyalának tetteti magát, s elhiteti az emberekkel, hogy önerőből felemelkedhetnek Istenhez, de titkos erők segítségével mindenképpen. Jézus tanítása szerint, csak Akit Ő magához vonz és emel, az jöhet az Atyához, s a Sátán már legyőzetett általa, a Sátán egy vesztes: *"Láttam a sátánt: mint villám bukott le az égből." (Lk 10,18)* Nem kell tehát félnünk: *"Az Úr azonban hűséges: Ő megerősít titeket és megőriz a gonosztól." (2Tessz 3,3)* Ha elestünk is a bűnben, akkor sem lettünk az Ördögé, mert van szószólónk az Atyánál, az Úr Jézus Krisztus: *"Mindezeken diadalmaskodunk ő általa, aki szeret minket. Biztos vagyok ugyanis abban, hogy sem halál, sem élet, sem angyalok, sem fejedelemségek, sem jelenvalók, sem jövendők, sem hatalmasságok, sem magasság, sem mélység, sem egyéb teremtmény el nem szakíthat minket Isten szeretetétől, mely Krisztus Jézusban, a mi Urunkban van." (Róm 8,37-39)* Jézus Krisztus, amikor meghalt a kereszten, és dicsőségben föltámadt, legyőzte a Sátánt… Ha Jézus neve van szívünkben és ajkunkon, mi a győztes oldalon állunk. *„Hatalmat adtam nektek, hogy kígyókon és skorpiókon járjatok, s minden ellenséges hatalmon, és semmi sem fog ártani nektek.” (Lk 10,19)* Éppen ezért, „Nincs okunk rettegni a Gonosztól. Taposunk rajta!” (Vö. Kovács G.)

### A MÁGIÁRÓL ÉS DÉMONOLÓGIÁRÓL

### A TOSCANAI (I) PÜSPÖKI KONFERENCIA LELKIPÁSZTORI ÚTMUTATÁSA (1995) (továbbiakban TPK):

*„Ne akadjon közted senki, aki fiát vagy lányát arra készteti, hogy tűzön menjen át, aki jövendőmondásra, varázslásra, csillagjóslásra vagy boszorkányságra adja magát, aki bűbájosságot űz, szellemet vagy lelket kérdez, aki halottat idéz. Mert aki ilyet tesz, UTÁLAT TÁRGYA az Úr szemében…” (MTörv 18,9-12) Ez a bibliai figyelmeztetés aktuálisabb, mint valaha. Az okkult tevékenységek látványos visszatérésének vagyunk tanúi, ami még a „hívő” embereket is érinti. Olaszországban újabb beismerések szerint igen nagy valószínűséggel 12 millióan foglalkoznak mágiával.*

*Ennek a tendenciának az okai:*

* *Vágy a biztonságos életre (biztosítási őrület minden eshetőségre).*
* *Az ember meg akar szabadulni a fájdalomtól és a szenvedéstől. Le akarja küzdeni a félelmét a haláltól.*
* *A keresztények között is növekedik a vágyakozás „a csodálatos, a szokatlan dolgokra”. Sokszor kritikátlanul és hiszékenyen fogadnak el és karolnak fel jelenéseket és magánkinyilatkoztatásokat.*
* *Hatalomvágy: olyannak lenni, mint Isten, ez egy ősrégi, „archetipikus álom”*

*A LEGFŐBB OK:* *Az evangelizálás hiánya.* Az eredeti bűn, vagyis annak a bizalomnak a hiánya, hogy „Isten jót akar nekem, és én csak ennek az akaratnak a megismerésén keresztül lehetek boldoggá.” „Olyanok lesztek, mint az isten: Ti döntitek el, mi a jó és rossz nektek. ” Az *evangelizálás hiánya* következtében hagyjuk, hogy a félelem belevigyen az „én majd bebiztosítom magam” csapdájába. Az evangélium az, hogy Isten szeretete mindenen túlmutat: csak Vele találjuk meg életünk értelmét és célját. *Az ember már nem ismeri azt a segítséget, amit Isten ajánl fel, és beleesik a hamis segítségek csapdájába. Kritikus ítélőképesség hiányában mindenféle olcsó vallási színezetű pótlékot elfogad. (Ratzinger, Rapporto sulla fede) A mai, Isten nélküli kultúra még mindig élvez valamit abból, amit a kereszténység hozott Nyugatnak, hogy nem fél a démonoktól. Ha kialudna Krisztusnak ez a megváltó fénye, a tudomány és a technika ellenére belesüllyedne a világ a terrorba és a kétségbeesésbe. Épp elég jele van annak, hogy visszatérnek az okkult erők, és egy szekularizált világban terjednek a sátánkultuszok." (vö. TPK)*

**OKKULTIZMUS:***a latin occulum=rejtett szóból ered – olyan természeten túli vélt vagy valós ismeret vagy jelenség, ami nem Istentől való, a kinyilatkoztatás (Szentírás+Szenthagyomány) tiltja, a tudomány pedig nem igazolja. Az okkultizmus és a mágia az egyetlen, igaz Isten megtagadása. Az okkultizmus minden formájában az ember teremtettsége korlátain túlra próbálja kiterjeszteni hatáskörét: nem fogadja el sem a maga, sem a dolgok teremtmény voltát, és nem bízik többé Isten gondviselő szeretetében. A New Age szellemiség által manapság leggyakrabban használt okkult világképi fogalmak: aura, asztráltest, bioenergia, kozmikus energia, mikrokozmosz-makrokozmosz, reinkarnáció, asztrológiai fogalmak, ezotéria (vagyis beavatottaknak szóló rejtett tudás) (Vö. Gál Péter: A NEW AGE – Keresztény szemmel).*

A New Age-dzsel kapcsolatban Kovács Gábor (Mágia és hit) rámutat, hogy ez az álmisztika, befelé, önmagunkba fordulás, és nem közösség Istennel, és szolidaritás az emberrel. *Összeolvadás az univerzummal, az egyén végső megsemmisülése az egész egységében. Követői az én tapasztalatát úgy értelmezik, mint az istenség megtapasztalását, ezért befelé fordulnak, hogy „hitelesnek” vélt bölcsességet, kreativitást és erőt fedezzenek fel. Ez a „misztika” valójában mágia, hiszen az Istennel való egyesülés útja ugyanis egészen más: „a megtérés, a bűnös kielégülésekről való lemondás, a teremtmények rendetlen szeretetétől való elszakadás, az önzésünkből való kilépés, Isten akaratának teljesítése, az alázatos testvéri szeretet gyakorlása, a szenvedés szabad lélekkel való elfogadása, végül pedig, bármennyire visszavonult is az imádságos lélek önmagába, önmagunk meghaladása. Mindez pedig nem elvontan, titkos tudás által és önerőből történik, hanem az üdvözítő Jézus konkrét történeti személyével való találkozás, az Ő követése és a Vele való bensőséges kapcsolat formájában, ahogy ő maga nyilatkoztatja ki: „Nálam nélkül semmit sem tehettek.” (Jn 15,5)*

***A* FEHÉR MÁGIA***rossz eszközökkel (például a talizmán, az amulett, a kabalák, a kártyavetés, okkult erők vagy a természetesen túli démoni erők, „energiák” segítségével akar látszólagos jó célt, pl. gyógyulást elérni. A Magyar Katolikus Lexikon szerint a mágia a vallás ellentéte, mivel kényszerítő cselekvések hagyományosított rendszerét működteti, melyben természettudományosan nem igazolható, de feltételezett természetesen túli erőket vesznek igénybe. A kereszténység lényege ezzel szemben az Istenre hagyatkozó beállítottság és az imádság, amely mindent Istentől vár, s mindenben az Isten dicsőségét keresi. A mágia nem feleltethető meg sem a vallásos hitnek, sem a valódi természettudományos gondolkodásnak, hanem mindkettőtől függetlenül az emberiség történetében a hatalomgyakorlás és a titkos befolyásolás speciális formájaként jelenik meg. Mind a vallási hit, mind a tudomány exoterikus: nyitott, közösségi aspektusban, a közösségért dolgozik, nem kerülve sem az alázatos emberi fáradozást, sem a nyilvánosságot. A mágia módszerközpontú, automatizmusokban él. A mágikus beállítottság valójában gyakorlati materializmust jelent, mert ha beszél is istenekről, Istenről, őt is befolyásolja vagy nyilvánosan megkerüli, s tudásának használata végső soron leggyakrabban önző, földi célokra irányul; ha pedig az örökkévalóság felé is nyit, akkor is az ember működik a hatalma alá hajtott erőkkel, s így az önmegváltás a jellemző (gnoszticizmus, alkímia). A mágia megkísérli a csodatételt, de nem Isten ereje által, aki az emberrel kegyelmi kapcsolatban áll, hanem az emberi ellenőrzés felett álló rejtett erők, hatalmak révén. Az okkultizmus azt isteníti, ami nem Isten, ezért a vallásnak a korrupciója, egy civilizáció dekadenciájának velejárója. A fehér mágia meglepő gyógyításai keresztény értelemben nem csodák, mert azok nem a természetfelettinek a megnyilatkozásai, hanem csupán a paranormális, paranaturális (természetesen túli), tehát a szellemvilágba illő szinten történnek. „Akkor, ha valaki azt mondja: Nézzétek, itt van a Krisztus, vagy ott van, ne higgyétek. Álkrisztusok és álpróféták lépnek fel, jeleket és csodákat művelnek, hogy ha lehet, még a választottakat is félrevezessék. Vigyázzatok, mindent előre megmondtam nektek.” (Mk 13,21-23)* Démoni erőkkel, amiket ma egyszerűen csak energiának, fénynek neveznek egyes, magukat természetgyógyásznak vagy más jótevőnek nevező emberek (pl. reiki, agykontroll vezetők), képesek pl. látszólagos testi gyógyulást előidézni, ami valójában csak egy fizikai bajnak lelki betegséggé vagy ördögi befolyássá való átalakítása (transzformálása), ami később majd újra visszatérő, s egyre súlyosbodó lelki és/vagy fizikai panaszok okozója lesz. Bölcs 17,7-8-ban Isten kijelenti, hogy a mágia csak elmérgesíti a helyzetet: *"A bűvészek szemfényvesztése is kudarcot vallott, és csúfosan vizsgáztak a tudományból, amivel kérkedtek. Akik ugyanis fogadkoztak, hogy a beteg lelkekből kiűzik a félelmet és az aggodalmat, maguk is nevetséges félelem betegei lettek." „Az okkult tudomány operációi (azaz mágikus praktikái) nem veszélytelenek. Túlfeszíthetik az idegrendszert és rettenetes, gyógyíthatatlan betegségeket okozhatnak” – ismeri el még maga Eliphas Lévi „mester” is (Gál P. 221.).* Az agykontroll szerzője Jose Silva ezt tagadni és leplezni akarja, pedig már Ő is beszámol egyik művében arról, hogy fehér egerekben sikeresen idézett elő rákos daganatot. A legnagyobb veszély mégis az Istentől való elszakítottság, aminek végkifejlete a pokol, ha meg nem tér az illető. Jung gondolatát kiélezve a New Age azt mondja: „az Isten önmagunk legmélye.” (Gál P. 250.) Nem különbözik tőlünk: mi vagyunk az Isten. Ez pedig a keresztény számára elfogadhatatlan. Önmegváltói gyakorlatokkal pótlékot akar a megtagadott Megváltó helyébe tenni. Kovács Gábor mágikus technikának tartja a ma oly divatos agykontrollt is, hangsúlyozva, hogy annak hívei az abban felidézett erők forrását isteniként (numinózumként) kezelik, hiszen valami magasabb rendűt várnak tőle, beteljesülést és boldogságot, a módszer a jézusi megváltás helyébe kerül, amely itt semmiféle szerepet nem játszik. Az elváltozott tudatállapot pedig veszélyes, nem agyunk teljesítőképességét fokozza, hanem védtelenné tesz bennünket a szellemi támadásokkal szemben. A könyv szerzője idéz Péter első leveléből: *„Józanok legyetek és vigyázzatok, mert ellenségetek, az ördög, mint ordító oroszlán körüljár, keresve, kit nyeljen el” (1Pét 5,8)*. Gyakori, hogy jóga, reiki, agykontroll vagy hasonló tanfolyamok nyomán nyomasztó jelenlét-érzésről panaszkodnak emberek a fejük körül, vagy lakásukban fény- és zörejhatások kezdődtek el. Nem egyszer kellett megszentelnem már házakat, mert ilyen, s ennél durvább jelenségek pl. visszatérő kísértetek miatt nem tudtak aludni. Kiderült, hogy pl. szellemidézést végeztek abban a lakásban. Az Anyaszentegyház Jézus nevében és hatalmával elvégzett szentelménye (szenteltvízzel való meghintésnek ördögűző erőt kölcsönöz Jézus hatalma, ha hittel fogadjuk) hatására ezek a jelenségek elmúltak. Előfordul tehát, hogy a Gonosz „jó fiú”-nak akar látszani, így például meggyógyít egy súlyos testi betegséget, annak cserébe, hogy megszerezze hatalmát az illető lelke fölött.

**A****FEKETE MÁGIA** *közvetlenül vagy közvetve démoni erőket kíván bevonni, vagy legalábbis szándékában áll, hogy démoni befolyás alatt cselekedjen. Célja, hogy valakinek vagy valaminek ártson, betegséget, szerencsétlenséget vagy halált okozzon. A fekete mágiával foglalkozók a maguk előnyére akarják a dolgok menetét megváltoztatni, miközben dicsőségre, gazdagságra és hatalomra törekszenek (TPK).* Ide tartozik a vudu baba is, ami ma már boltokban is kapható, pl. vudu ex-barátnő: 3200 Ft. *Jel 21,8: "A gyáva, a hitetlen, a szentségtörő, a gyilkos, a parázna,* ***a varázsló****, a bálványimádó és a hazug mind a kénkővel égő tüzes tóba kerül. Ez a második halál. "*

**A HIT ÉS AZ OKKULTIZMUS - A HIT ÉS A BABONA (HAMIS HIT) ÖSSZEEGYEZTETHETETLENSÉGE**

*Korunk ezoterikus szellemi irányzatai az igazi misztika helyére miszticizmust, a Szentlélek adományai és ajándékai helyére démoni hamisítványokat (pl. idézőjeles gyógyító technikákat) helyeznek (Gál). A feltámadás helyére reinkarnációt,* Isten világfelettisége, világtól való különbözősége (transzcendenciája) helyére a világnak és az embernek az Istennel való azonosítását (panteizmust), *Isten imádása helyére önimádást, a megváltás helyett önmegváltást*, az Egyház józan tanítása helyett gnosztikus, titkos tanításokat és ál-evangéliumokat (ld. Júdás Evangéliuma – Da Vinci Kód), ál-Krisztusokat és a vallások terülj-terülj asztalkájáról egyénileg szabadon összeválogatható „vallást” kínálnak, az egyedüli üdvözítő Jézus Krisztus és az általa garantált (aki titeket hallgat, engem hallgat Lk 10,16) Katolikus Egyház helyett.

* *1Jn 4,1: "...ne higgyetek minden léleknek! Vizsgáljátok meg a lelkeket, vajon Istentől valók-e, mert sok hamis próféta lépett föl a világban."*
* *Jel 13,13: A Sátán „nagy csodajeleket művelt… megtévesztette a Föld lakóit és rábírta őket, hogy szobrot állítsanak a vadállatnak.”*

Az új pogányság mindezen formái ellen a legjobb és egyetlen eszközünk: rendszeres Szentgyónás, Szentáldozás, eleven kapcsolat Jézus Krisztussal és jegyesével, az Egyházzal (s engedelmesség tanításának), *evangelizálás, az embereket elvezetni a szentségekhez, imaélethez az Egyház közösségébe, szentelmények hívő használata (pl. megszentelt rózsafűzér, Szűz Mária érem, szenteltvíz, keresztvetés, áldások, pl. kis kereszt osztása szeretteinknek is). A papoknak örömmel kell készségesnek lenniük arra, hogy megáldjanak személyeket, helyeket, tárgyakat. De azon is kell fáradozniuk, hogy megmagyarázzák (TPK):* az áldások nem automatikusan, az általunk elvégzett rítusok miatt hatnak, hanem annak függvényében, milyen fogadókészséget tanúsítunk. Mert különben ebből is a varázsláshoz hasonló jellegű, hatástalan tevékenység lenne.

* 1. *AZ ÓSZÖVETSÉG nagyon élesen elítéli a mágiát (okkultizmust). Ennek a szigorúságnak az oka az, hogy a mágia az egy és Igaz Isten elutasítása.*
* *Kiv 22,17: „Jósnőt ne hagyj életben."*
* *Lev 20,27: „Azt a férfit és asszonyt, aki közületek halott-látó vagy jós lesz, halálra kell adni, meg kell kövezni, vérük visszahull rájuk."*
* *Iz 47,12-15: „Állj hát elő igézőszózataiddal és töméntelen varázslatoddal; amelyekkel ifjúságodtól fogva annyit vesződtél… Mentsenek meg, akik az eget fürkészik,* ***akik a csillagokat lesik, és akik hónapról hónapra jelentik, hogy mi vár rád a közel jövőben.*** *Bizony, olyanok lesznek ezek, mint a pelyva: tűz emészti meg őket... "* Nem könnyű ennél az igénél nem gondolnunk a mai napilapok horoszkóp rovatszerkesztőire, s arra, hogy tevékenységük mennyire utálatos az Úr szemében.
	1. *AZ ÚJSZÖVETSÉG megköveteli a hitet JÉZUSBAN, az egyedül üdvözítő Úrban. A Jézus Krisztushoz való megtérés eredménye ezért az elfordulás az okkultizmus, a varázslás, és a hamis vallás bűnétől.*
* *ApCsel 19,18-20: "Sok hívő előállott és nyíltan föltárta tetteit. Azok közül pedig, akik varázslással foglalkoztak, jó sokan összehordták könyveiket, és mindenki szeme láttára elégették. Ezek értéke ötvenezer ezüstre volt becsülhető. Így az Úr erejének segítségével az ige tovább terjedt és gyarapodott. "* Hazatérvén gyűjtsünk össze minden folyóiratot, könyvet, képet, anyagot esetleg titkos erővel felruházott kabalát, buddha-szobrocskát, stb. Ami nem egyeztethető össze Krisztus egyedül üdvözítő szeretetével azt égessük el vagy dobjuk ki, és azzal együtt lehetőleg minden, pl. hamis tanításokat tartalmazó és hitünkkel össze nem egyeztethető vagy erkölcsi értelemben romboló hatású (pl. horror film, szemérmetlen újság) dolgot!

*A hit és a babona szöges ellentétben állnak egymással. Az apostolok - és az evangélium hirdetői azóta is - rájönnek, hogy a hamis és okkult hit akadályt képez az evangélium terjedésének.*

* *ApCsel 16,16-24: "Egy alkalommal mikor az imaház felé tartottunk, egy jós szellemtől megszállott leány jött velünk szembe: Ez a leány jövendöléseivel nagy hasznot hajtott gazdáinak. Pált és minket követve így kiáltozott: Ezek az emberek a fölséges Isten szolgái, akik az üdvösség útját hirdetik nektek. Ezt több napon át megismételte. Pált bántotta a dolog, ezért hátrafordult és rászólt a lélekre: Jézus Krisztus nevében parancsolom, menj ki belőle... " Noha a jóslány Filippiben nem mondott valótlant, vagy különösképp bántót, úgy látszik, Pálék szerint a jósló lelket mégis ki kellett űzni, hiszen ezen az úton is kinyilvánult az igazság, hogy többen megtérjenek. Leleplezi a jó szándékba öltözött Sötét Erőt, ebben a lányban, amely fél igazságokkal, hamis és okkult hittel mérhetetlenül ártalmas volt abban a városban a tiszta hit, az Evangélium terjedésének útjában állva.*

*C. AZ EGYHÁZI HAGYOMÁNY**: Az okkultizmus és a hit összeegyeztethetetlen*

* *Hipolyt (+258) a "Traditio apostolicae 41" művében a mágusokat, asztrológusokat és jósokat kizárja a keresztségből.*
* *Tertullian (+220) igen élesen elítéli az okkultizmust: "Egyetlen asztrológust, boszorkánymestert, sarlatánt még csak ne is említsünk. Egy asztrológus, aki azt merészelte állítani, hogy keresztény, nemrég arra a szörnyűségre is vetemedett, hogy ténykedését helyesnek tüntesse fel. Ezért kell, hogy őt és a hozzá hasonlókat emlékeztessük, hogy ezzel megsértik Istent, mert a csillagoktól teszik függővé az emberek sorsát. Az asztrológia és a mágia gyalázatos dolog, ördögi találmány." (De idololatria IX. 1.)*
* *Ágoston (+430): A mágia ördögi dolog.* ***A keresztény vallás ezzel szemben a gonosz hatalmak feletti győzelem****, és egyértelmű szakítás ezzel az okkult világgal (De doc. christ. II. 35-36.). Vö. TPK*

De nem kell azt gondolnunk, hogy az ördög befolyása alá csak okkult erők vagy technikák révén kerülhet valaki. Lehet, hogy nem habzik a szája, mint egy megszállottnak, de legalább olyan undorító helyzetben van mindaz, aki halálos bűnt követ el, legyen bármilyen jól öltözött, vagy tűnjön bármilyen kiegyensúlyozottnak, mert döntő dologban kivonta magát Isten uralma alól, s így szabad döntéséből átkerült az Ördög befolyása alá, aki csak idő kérdése, hogy láthatóan is kimutassa foga fehérjét, s a bűn zsoldját követelje, ami a halál, ezért mondja a Biblia:

* *1Sám 15,23: "Az engedetlenség olyan, mint a varázslás bűne, a nyakasság annyi, mint a terafimmal való visszaélés.” A bűnbocsánat szentségében nyerhetjük el Jézustól a szabadulást, amely szentség megment a kárhozattól, ha a kegyelem állapotában halunk meg.*

*GS 37: "Az emberiség egész történelmén végighúzódik egy kemény harc a sötétség hatalma ellen, olyan harc, ami már a világ kezdetekor elindult és az Úr szavai szerint az utolsó napig fog tartani. Az egyes embereknek bele kell kapcsolódniuk ebbe a küzdelembe, állandóan meg kell küzdeniük döntésükért a jó mellett, és csak nagy erőfeszítéssel, Isten kegyelmi segítségével képesek elérni önmagukban a belső egységet. "*

**BABONASÁG:***A vallásos érzék és a vallásos gyakorlatok eltévelyedése. Érintheti az igaz Istennek nyújtott kultuszt is, amikor például mágikus jelentőséget tulajdonítanak egyébként törvényes és szükséges gyakorlatoknak. Az imádságok vagy a szentségi jelek hatását egyedül anyagi összetevőjükhöz kötni az általuk igényelt belső készültségektől függetlenül, babonába süllyedést jelent. (Katolikus Egyház Katekizmusa 2111. továbbiakban: KEK) A kereszténynek nem lehet és nem szabad egyetérteni azzal, hogy életét okkult erők határozzák meg, hogy mágikus szertartások befolyásolják: azt sem fogadhatja el, hogy életét a csillagok járása vagy hasonló esetleges dolgok előre meghatározzák. A Katolikus Egyház Katekizmusa erről a 2115. pontban ezt mondja: "Isten feltárhatja a jövőt prófétái vagy szentjei előtt. De az igazi keresztény magatartás bizalommal átengedi magát a gondviselés oltalmának, ami a jövőt illeti, és nem táplál semmiféle egészségtelen kíváncsiságot irányában."* A keresztény ima, sőt a szent dolgok pl. szenteltvíz, csodás érmék használata is válhat babonássá vagy kényszeressé, ha Istent nem gyermeki bizalommal hívja segítségül, hanem manipulálni akarja, s félelmében hatalmába és szolgálatába akarja állítani Istent, anélkül, hogy saját erőfeszítéseit megtenné. Vagy ha kényszeres szorongásból puszta mozdulatsorok vagy mondatok ismételgetésévé válik azzal a mögöttes félelemmel, hogy ha nem végzem mindezt szabályszerűen, akkor valami nagy rossz fog bekövetkezni. Isten nem manipulálható, hanem feltétlen odaadást kíván tőlünk, teremtményektől. *„Azért a hittel mondott ima… messzemenően nem jelentheti azt, hogy Istent, kellő eszközökkel, rábírjuk akaratunk teljesítésére… A keresztény ima azt jelenti: ráállunk Isten hullámhosszára, hogy imánkon keresztül megtehesse azt, amire készül.” Ebből az összefüggésből érthetők Jézus szavai: „Amikor imádkoztok, ne szaporítsátok a szót, mint a pogányok. Azt gondolják ugyanis, hogy a sok beszédükért nyernek meghallgatást. Ne utánozzátok őket! Hiszen tudja a ti Atyátok, mire van szükségtek, még mielőtt kérnétek Őt. Ti tehát így imádkozzatok… Legyen meg a Te akaratod!” (Mt 6,8) Vagyis* ***imádságunk nem teszi Istent a mi eszközünkké, hanem bennünket tesz Isten eszközévé. Ez pontosan ellenkezője a manipulációnak. A mágia és a varázslat viszont, éppen megfordítva, manipulálni akarja a numinózumot****, a benne résztvevő emberek úgy tesznek, mintha hatalmuk lenne az okkult hatalmak fölött, mintha bármire is kényszeríteni tudnák őket, természetfeletti hatalmat tulajdonítanak önmaguknak. (Kovács Gábor)* A pogányok ezért ima közben azzal a szándékkal ismételgettek hosszasan bizonyos szavakat, hogy „fatigare Deum”, azaz kifárasszák az istenséget. A rózsafűzér imádság se váljon Isten kifárasztásává vagy kényszeressé, hanem Szűz Mária érzületébe való belépéssel vele együtt tanuljuk meg szemlélni a TITKOT, Jézust, s vele együtt adjuk át magunkat Neki: „legyen nekem a Te Igéd szerint.” (Lk 1,38) Mária egy fehér lap, amire Isten azt írhat, amit akar. Ha így teszünk, Máriával együtt bármit kérhetünk, megkapjuk, ha hittel, Jézus nevében kérünk az Atyától – lásd kánai menyegző.

A Katolikus Egyház Katekizmusa a 2116. pontban így szól erről: *"Mindenfajta jövendölés elvetendő: a Sátánhoz vagy a démonokhoz való fordulás, a halott-idézés, és minden más praktika, mely hamisan azt hirdeti, hogy képes lerántani a leplet a jövendőről. A horoszkópok, az asztrológia, a tenyérjóslás, a kártyavetés, a jelek értelmezése, a jövőbelátás, a médiumok felhasználása, mind arra törekszik, hogy* ***hatalma******legyen******az idő, a történelem******és*** *végső sorban* ***az ember felett****; ennek művelői arra vágyódnak, hogy magukhoz szelídíthessék a rejtett hatalmakat.* ***Ellentmondanak annak a szerető, félelemmel teljes tiszteletnek és imádatnak, mellyel egyedül Istennek tartozunk****."*

**Az a keresztény, aki saját életét úgy tekinti, mint Isten szerető ajándékát, az az okkult dolgok minden formáját el fogja utasítani**. A Katolikus Egyház Katekizmusa 2117. pontja: *"A mágia és boszorkányság valamennyi fajtája, melyek úgy tesznek, mintha hatalmuk lenne az okkult erők felett, mintha szolgálatukba tudnák kényszeríteni őket, és természetfeletti hatalomhoz jutnának általa embertársaik felett - még ha az egészséget akarnák is visszaadni vele, súlyosan vétenek a vallás erénye ellen. Ezek a praktikák még inkább elítélendők, ha ártani akarnak a másiknak, vagy ha a démonok közbeavatkozásához folyamodnak. Az amulettek viselése úgyszintén visszataszító. A spiritizmus gyakran jövendőmondó vagy mágikus cselekedeteket takar. Ezért az egyház inti a híveket, hogy tartózkodjanak tőle: A hagyományos gyógymódok (természetgyógyászat) sem törvényesítik a gonosz hatalmak segítségül hívását és mások hiszékenységének kihasználását."*

Nem könnyű eldönteni, hogy pl. a jóga vagy más pl. keleti meditációs tréningek, gyógymódok vagy harcművészet esetében – még ha azokat Nyugaton, eredeti vallásfilozófiai hátterüktől elválasztva, sokszor megmásítva, divatból tornagyakorlatként vagy relaxációs, koncentrációs gyakorlatként tanítják is - meddig beszélhetünk pusztán pszichikai vagy természetes fizikai folyamatokról és mikortól keverednek bele parapszichológiai vagy egyenesen okkult, démoni technikák és hatások. Ezért betegség és egészségmegőrzés vagy egészséges életmód fenntartása érdekében használjuk a tudomány által igazolt és kultúránkban gyökerező gyógymódokat és gyakorlatokat és természetes módokat, melyekbe nem vegyítenek vallási ideológiát vagy okkult technikákat. Azt sem egyszerű felismerni, hogy ki az, aki valóban működő mágiát használ, s ki az, aki egyszerű csaló. De pl. *„a jövendőmondó akkor is a hazugság atyjának, a Sátánnak szolgája, ha egyszerűen csal és hazudik. Ha viszont ismeri rólam az igazságot, amit természetes úton nem ismerhet,* s azt nem a Szentlélek adományaként kapta, *„akkor szorosabban vagy lazábban, burkoltan vagy kifejezetten, kapcsolatban áll a Sötétség Fejedelmével, tőle kap információt. A működő mágia a sátán és a bukott angyalok – démonok – műve.” (Kovács G.)* Végül azt sem elég gondolni, hogy Aki Jézus nevére vagy szentekre hivatkozik, vagy őket hívja segítségül pl. egy gyógyításhoz vagy próféciához, annál már biztonságban érezhetjük magunkat minden szemfényvesztéstől vagy okkult befolyástól. Szentlélek adományáról (pl. prófétálás, csodatevés, gyógyítás karizmájáról [vö. 1Kor 12,27-31]) biztonsággal csak akkor van szó, ha az Egyház közösségében kipróbált és elismert karizmaként tapasztaljuk, mely egyértelműen jó gyümölcsöket hoz (Jézus szavai szerint a hamis prófétákat és gyógyítókat „báránybőrbe bújt farkasokat” „gyümölcseikről ismerjük fel” Mt 7,16): pl. erősebben kötődik a meggyógyult ember az Egyházhoz, Jézushoz, alázatosabban fogadja el akaratát, egyre jobban akarja szolgálni, (egyre gyakrabban vágyik a Szentgyónásra, Szentáldozásra), nemcsak teste, hanem lelke, emberi kapcsolatai is gyógyulnak, s nem zavar, hanem tartós béke költözik a szívbe.

**A Találkozón feltétlenül vetítsük le az alábbi tanúságtételt:** 32 perces magyar nyelvű videón tekinthető meg a [NetForGod internetes oldalon](http://www.netforgod.tv/VOD/index.html). (A film címe: Du gourou à Jésus, Père Joseph-Marie Verlinde; a nyelv választható) Ménesi Krisztina/Magyar Kurír ©**Forrás:**<http://www.magyarkurir.hu/hirek/az-indiai-gurutol-az-okkult-termeszetgyogyaszaton-krisztus-papsagaig-videoval>

**Kérdések kiscsoportra:**

 *Milyen irodalmi, film, stb. alkotásokban ismered fel a New Age hatását? (Súgó kiscsoportvezetőnek: Da Vinci Kód, Mátrix, UFO-hit, Harry Potter, Szerepjátékok, horoszkópok, agykontroll, boszorkányhit divatja, démoni figurák kedvesként, aranyosként való bemutatása (pl. a vámpír - Twilight), a jó és rossz összemosása akár mesékben stb. - Édesvíz Kiadó könyvei) Vajon mire vágynak azok az emberek, akik belekeverednek a fehér vagy fekete mágia technikáiba? (Súgó: különlegesség, átlépni, levetkőzni korlátaimat, teremtettségem határait. Vágy a biztonságos életre. Az ember meg akar szabadulni a fájdalomtól és a szenvedéstől. Le akarja küzdeni a félelmét a haláltól. A keresztények között is növekedik a vágyakozás „a csodálatos, a szokatlan dolgokra”. Hatalomvágy: olyannak lenni, mint Isten) Miért nem kaphatják meg ettől azt, amit remélnek? (Súgó: mert Isten nélkül nem lehet olyanná válni, mint az Isten. Az Ördög csak halált tud adni, nem halhatatlanságot, csak bajt és betegséget, nem gyógyulást. Ha mégis egyesek gyógyulást idéznek elő okkult praktikákkal, akkor csak egy fizikai bajt még nagyobb lelki bajjá transzformálnak, alakítanak át, csak idő kérdése, hogy ez kinyilvánuljon) Miért káros Istentől tiltott eszközökkel (pl. okkult eszközökkel vagy hétköznapi bűnnel) hatalmat, sikert, elismerést, élvezetet, pénzt, gyógyulást keresni? (Súgó: pl. állítólag van olyan együttes, akik siker ellenében felajánlották magukat a Sátánnak, s szövetséget kötöttek vele – valóban a világ egyik legsikeresebb együttese lett, de az együttes tagjai később szinte mind tragikusan fejezte be életét, többségük öngyilkossággal, nem beszélve rajongóikról, s arról, hogy zenéjükkel milyen vad szenvedélyeket, s démonokat szabadítottak fel, s hány meg hány fiatal elhasznált, lezüllött, kiégett életéért lettek felelősek. Az emberi élet célja nem az evilági, látszat siker, hanem az igazi siker a célba érkezés, a boldogság, az üdvösség. Isten szerető akaratán kívüli dolgokat kierőltetni, még ha nem is kifejezetten mágikus eszközökkel történik hasonlíthat ahhoz, amit egy okkultizmusból szabadult fiatal mesélt el arról megtérése után, hogy mi a fehér mágia veszélye (pl. amikor titkos energiákkal, okkult erőkkel előidézek valami változást pl. látszólagos gyógyulást a másik ember testében vagy a világban): ez olyan, mintha minden intő szó ellenére diófát ültetnék a házam tövébe, s mit sem sejtve, megelégedve élnék tovább, mígnem egy hűvös napon repedések nem jelennek meg a ház falán a diófa átterjedő gyökerei miatt, s maga alá nem temet az összedőlt házam. Ha Isten rendes úton nem ad meg nekem valamit, akkor ne szerezzem meg azt nem természetes kerülő utakon, mert annak komoly oka van, hogy miért nem kapom meg. Talán valami mást kell megtanulnom általa, amire még nagy szükségem lesz az életben, éles helyzetben üdvösségemhez. Soha nem szabad szövetkezni a bűnnel, a Sátánnal, mert mindig tragédia lesz belőle: Boldog IV. Károly, utolsó magyar királyt száműzték az országból, pedig nagyon sokan, többek között XV. Benedek pápa is kérlelve hívta vissza a magyar trónra, mondván, hogy ha Közép Európában nem lesz egy erős katolikus állam, akkor keletről olyan tanok fognak elterjedni (kommunista ateizmus), amelyek újra katakombába kényszeríthetik a kereszténységet. Szabadkőművesek (ezeknek a belső körei Sátánisták) mindjárt ördögi módra meg akarták törni legnagyobb ellenfelüket, s megkeresték száműzetésében, felajánlva, hogy visszasegítik a Monarchia trónjára, ha megígéri, hogy elterjeszti a házasságra vonatkozó istentelen nézeteiket (pl. van válás), mire a király kőkeményen elzárkózott – bízva abban, hogy ezzel hoz áldást s nem pedig átkot népeire, még ha megalázottan is.) Hogy tudod megkülönböztetni, hogy egy természetfelettinek tűnő jelenség pl. gyógyítás, prófécia, látomás isteni vagy ördögi eredetű? (Lásd. Előadás utolsó bekezdése) Keresztények között hogyan torzulhat el a vallásosság a babona vagy egy kicsit a mágikus automatizmus felé? A mágia miért homlok egyenest ellentéte a vallásnak? (Lásd előadás: fehér mágia fogalma, babonaság fogalma és az azt követő bekezdés)*

Eszközigény: